**รายงานผลการดำเนินงานตัวชี้วัดกระทรวงสาธารณสุข**

**ประจำปีงบประมาณ พ.ศ. 2564 รอบ 3 เดือน**

**ตัวชี้วัด 63 : ร้อยละของส่วนราชการและหน่วยงานสังกัดกระทรวงสาธารณสุขผ่านเกณฑ์การประเมิน**

**การตรวจสอบภายใน การควบคุมภายในและการบริหารความเสี่ยง**

**วัตถุประสงค์การตรวจสอบ :**

1. เพื่อให้ส่วนราชการสังกัดกระทรวงสาธารณสุขมีการปฏิบัติงานที่เป็นไปตามหลักเกณฑ์กระทรวงการคลังว่าด้วย มาตรฐานและหลักเกณฑ์ปฏิบัติการตรวจสอบภายในสำหรับหน่วยงานของรัฐ พ.ศ. 2561 ผลการปฏิบัติงานสามารถสร้างความพึงพอใจให้กับหน่วยรับตรวจ และสร้างมูลค่าเพิ่มด้วยการส่งเสริมให้ส่วนราชการและหน่วยงานสังกัดกระทรวงสาธารณสุข มีการดำเนินงานที่มีประสิทธิภาพ ประสิทธิผล บรรลุวัตถุประสงค์ และเป้าหมายที่กำหนด

2. เพื่อให้ส่วนราชการและหน่วยงานสังกัดกระทรวงสาธารณสุขมีระบบการควบคุมภายในและการบริหารความเสี่ยงที่เพียงพอเหมาะสมเป็นไปตามหลักเกณฑ์กระทรวงการคลังว่าด้วย มาตรฐานและหลักเกณฑ์ปฏิบัติการควบคุมภายในสำหรับหน่วยงานของรัฐ พ.ศ. 2561 และที่กระทรวงสาธารณสุขกำหนด

**ขอบเขตการตรวจสอบ :**

1. ตรวจสอบและประเมินคุณภาพงานตรวจสอบภายใน ประจำปีงบประมาณ พ.ศ. 2563 ของส่วนราชการ ได้แก่ สำนักงานปลัดกระทรวงสาธารณสุข กรมการแพทย์ กรมควบคุมโรค กรมการแพทย์ แผนไทยและการแพทย์ทางเลือก กรมวิทยาศาสตร์การแพทย์ กรมสนับสนุนบริการสุขภาพ กรมสุขภาพจิต กรมอนามัย และสำนักงานคณะกรรมการอาหารและยา รวม 9 แห่ง

2. ตรวจสอบการจัดวางระบบการควบคุมภายใน ประจำปีงบประมาณ พ.ศ. 2563 ของส่วนราชการและหน่วยงานสังกัดกระทรวงสาธารณสุข ประกอบด้วย

1) ระดับส่วนราชการ ได้แก่ สำนักงานปลัดกระทรวงสาธารณสุข กรมการแพทย์ กรมควบคุมโรค กรมการแพทย์แผนไทยและการแพทย์ทางเลือก กรมวิทยาศาสตร์การแพทย์ กรมสนับสนุนบริการสุขภาพ กรมสุขภาพจิต กรมอนามัย และสำนักงานคณะกรรมการอาหารและยา รวม 9 แห่ง

2) ระดับหน่วยงาน ได้แก่ สำนักงานสาธารณสุขจังหวัด จำนวน 76 แห่ง โรงพยาบาลศูนย์ จำนวน 34 แห่ง โรงพยาบาลทั่วไป จำนวน 87 แห่ง และโรงพยาบาลชุมชน จำนวน 778 แห่ง รวม 975 แห่ง

**ผลการดำเนินงาน รอบ 3 เดือน**

1. จัดทำเครื่องมือในการตรวจสอบและประเมินผลการตรวจสอบภายใน การควบคุมภายใน และการบริหารความเสี่ยง เพื่อเป็นแนวทางสำหรับการดำเนินงานของกลุ่มตรวจสอบภายในฯ็็ระดับกระทรวง รวมทั้งเป็นแนวทางการปฏิบัติงานของส่วนราชการและหน่วยงานสังกัดกระทรวงสาธารณสุข ได้แก่ แนวทาง การตรวจสอบและประเมินคุณภาพงานตรวจสอบภายใน แผนการปฏิบัติงานตรวจสอบและประเมินคุณภาพงานตรวจสอบภายใน กระดาษทำการตรวจสอบและประเมินคุณภาพงานตรวจสอบ คู่มือการตรวจสอบและประเมินผลระบบการควบคุมภายใน (Internal Control Audit) แผนการปฏิบัติงานตรวจสอบและประเมินผลระบบการควบคุมภายใน กระดาษทำการตรวจสอบและประเมินผลระบบการควบคุมภายในสำหรับ ส่วนราชการ (IA 01) สำหรับสำนักงานสาธารณสุขจังหวัด (IA 02) สำหรับโรงพยาบาล (IA 03) โดยเผยแพร่เครื่องมือดังกล่าวทางเว็บไซต์กลุ่มตรวจสอบภายในระดับกระทรวง หัวข้อ เผยแพร่ และ หัวข้อ แบบประเมิน

2. ดำเนินการตรวจสอบและประเมินคุณภาพงานตรวจสอบภายใน กรมสุขภาพจิต ระหว่างวันที่ 16 – 17 ธันวาคม 2563 ผลการตรวจสอบพบว่า กลุ่มตรวจสอบภายใน กรมสุขภาพจิต ผ่านเกณฑ์การประเมินคุณภาพงานตรวจสอบภายในตามที่กระทรวงสาธารณสุขกำหนด ซึ่งส่งผลให้การดำเนินงานตามตัวชี้วัด 63 ของกระทรวงสาธารณสุขด้านการตรวจสอบภายใน ไตรมาส 1 ผ่านเกณฑ์การประเมินตามที่ได้กำหนดไว้

**ข้อเสนอแนะ**

เนื่องจากการตรวจสอบภายใน การควบคุมภายใน และการบริหารจัดการความเสี่ยง ได้ถูกกำหนดขึ้นภายใต้พระราชบัญญัติวินัยการเงินการคลังของรัฐ พ.ศ. 2561 มาตรา 79 “ ให้หน่วยงานของรัฐจัดให้มีการตรวจสอบภายใน การควบคุมภายใน และการบริหารจัดการความเสี่ยง โดยให้ถือปฏิบัติตามมาตรฐานและหลักเกณฑ์ที่กระทรวงการคลังกำหนด ” ประกอบกับกระทรวงสาธารณสุขได้มีการกำหนดยุทธศาสตร์ด้านบริหารเป็นเลิศด้วยธรรมาภิบาล (Governance Excellence) และจากการเข้าตรวจสอบ ยังพบข้อสังเกตเกี่ยวกับการปฏิบัติงานด้านต่างๆ ของส่วนราชการและหน่วยงานที่ยังไม่ครบถ้วนถูกต้องเป็นไปตามกฎหมาย ระเบียบ ข้อบังคับอยู่บ่อยครั้ง ดังนั้น ส่วนราชการและหน่วยงานจึงมีความจำเป็นอย่างยิ่ง ที่จะต้องให้ความสำคัญในเรื่องของการตรวจสอบภายในและคุณภาพงานตรวจสอบภายใน การจัดวางระบบการควบคุมภายในและการบริหารความเสี่ยง โดยจัดระบบการปฏิบัติงาน การควบคุมกำกับ และดูแลตนเอง ให้มีความเพียงพอเหมาะสม เพื่อลดความเสี่ยงให้อยู่ในระดับที่ยอมรับได้

ทั้งนี้ การที่จะส่งเสริมสนับสนุนให้หน่วยงานปฏิบัติงานได้อย่างถูกต้องครบถ้วนมากยิ่งขึ้นนั้น ต้องสร้างความตระหนักให้กับผู้บริหารและบุคลากรทุกคนในองค์กรให้มีส่วนร่วมในการจัดระบบหรือกระบวน การปฏิบัติงานให้ถูกต้องเป็นไปตามกฎหมาย ระเบียบ ข้อบังคับ และมาตรฐานการปฏิบัติงานที่กำหนด รวมถึงการปรับปรุงพัฒนาตนเองให้มีความรู้ ความสามารถ และทักษะในการปฏิบัติงาน มีความละเอียดรอบคอบ ระมัดระวังให้มากยิ่งขึ้น ต้องเป็นผู้ที่มีคุณธรรมจริยธรรมในการดำเนินชีวิต ในการปฏิบัติงาน รู้จักการเป็นผู้ให้ มีจิตอาสา และสร้างสรรค์สิ่งที่เป็นประโยชน์ต่อส่วนรวมและประชาชน จึงจะส่งผลให้การดำเนินงานมีประสิทธิภาพ ประสิทธิผล บรรลุผลสำเร็จตามวัตถุประสงค์และเป้าหมายที่กำหนด รวมทั้งลดข้อทักท้วงจากผู้มีหน้าที่ในการตรวจสอบ ลดโอกาสต้องโทษตามกฎหมายแพ่ง อาญา และโทษทางวินัย ซึ่งเป็นสิ่งที่ไม่พึงประสงค์